Skok oor skoolseuns se foto van ‘groepseks’Die veelbesproke foto. Die foto is digitaal gemanipuleer om die seuns se identiteite te beskerm. Hilton College in Hilton, KwaZulu-Natal, het Donderdag amptelik skok uitgespreek oor ŉ foto wat op sosiale media versprei word waarin leerders van die skool voorgee dat hulle groepseks het. Die foto wys vyf seuns in skoolklere wat in ŉ groepseksposisie vir ŉ foto poseer. Vier van die seuns het Hilton College-skoolklere aan. Die ander seun, wat soos ŉ meisie aangetrek is, het St Anne’s Diocesan College-skoolklere aan. Die foto is in ŉ klaskamer geneem. Die foto is Woensdag glo deur een van die seuns op Instagram geplaas waarna dit wyd op verskeie ander sosialemedia-platforms versprei is. Dit het ŉ herrie op sosiale media ontketen met mense wat óf die seuns se optrede verdedig óf verdoem het. Sommige mense is van mening die groep seuns het net ŉ grap gemaak wat lelik skeefgeloop het en dat dit uit verband geruk word. Ander voel egter dit lê die land se verkragtingskultuur bloot. Peter Ducasse, Hilton College se skoolhoof, het Donderdag in ŉ verklaring gesê die skool het kennis geneem van die “hoogs aanstootlike” foto wat op Instagram geplaas is. “Ons is erg ontsteld daaroor en kan dit nie sterk genoeg veroordeel nie,” het hy gesê. “Dit is teenstrydig met ons skool se waardes.” Hy het gesê die skool beskou dit in ŉ baie ernstige lig en ŉ dringende ondersoek is van stapel gestuur. “Ons sal die nodige tugstappe doen sodra die ondersoek afgehandel is.”